CELEX: 32022D0438
Language: lt
Date: 1647216000000
Title: Tarybos sprendimas (ES) 2022/438 2022 m. kovo 14 d. dėl pozicijos, kurios Europos Sąjungos vardu turi būti laikomasi Tarptautinio investicinių ginčų sprendimo centro (ICSID) Administracinėje taryboje

2022 3 17   
               
               
                  LT
               
               
                  Europos Sąjungos oficialusis leidinys
               
               
                  L 89/8
               
            
         TARYBOS SPRENDIMAS (ES) 2022/438
         2022 m. kovo 14 d.
         dėl pozicijos, kurios Europos Sąjungos vardu turi būti laikomasi Tarptautinio investicinių ginčų sprendimo centro (ICSID) Administracinėje taryboje
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 9 dalimi,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     Tarptautinio investicinių ginčų sprendimo centro (ICSID) Administracinė taryba rašytinės procedūros būdu balsuos dėl ICSID taisyklių siūlomų pakeitimų rinkinio. Rašytinė procedūra buvo inicijuota 2022 m. sausio 20 d. ir ją planuojama užbaigti 2022 m. kovo 21 d.;
                  
               
                     (2)
                  
                  
                     Sąjunga nėra ICSID narė. Tačiau Sąjunga į savo prekybos ir investicijų susitarimus, kuriuose nustatoma investicijų apsauga ir investicinių ginčų sprendimas, įtraukia nuorodą į ICSID taisykles;
                  
               
                     (3)
                  
                  
                     2017 m. gegužės 16 d. Teisingumo Teismo nuomonėje 2/15 (1) Teismas paaiškino, kad tiesioginės užsienio investicijos patenka į išimtinės Sąjungos kompetencijos sritį, ir kad investicinių ginčų sprendimo mechanizmai negali būti nustatomi be valstybių narių sutikimo;
                  
               
                     (4)
                  
                  
                     po ICSID taisyklių reformos ginčams, inicijuotiems prieš regioninės ekonominės integracijos organizacijas, pavyzdžiui, Sąjungą, veikiausiai bus taikytinos ICSID papildomų sąlygų taisyklės. Sąjunga taip pat naudojasi ICSID taisyklėmis savo sutartyse dėl investicijų ir tomis taisyklėmis Sąjungos investuotojai gali naudotis bylose prieš trečiąsias šalis, taip pat ne Sąjungos investuotojai gali naudotis bylose prieš Sąjungos valstybes nares arba pačią Sąjungą, kai tenkinami atitinkami ICSID konvencijos reikalavimai. Taigi, ICSID taisyklių pakeitimai darys teisinį poveikį Sąjungos sudarytų tarptautinių susitarimų veikimui ir taikymui, taip pat teismo procesų, kurių šalis Sąjunga gali būti, vykdymui. Todėl Sąjungai ICSID taisyklių reforma yra ypač svarbi;
                  
               
                     (5)
                  
                  
                     26 Sąjungos valstybės narės yra ICSID narės. Tos valstybės narės turi galimybę dalyvauti Administracinėje taryboje ir per rašytinę procedūrą balsuoti dėl iš dalies pakeistų taisyklių;
                  
               
                     (6)
                  
                  
                     todėl Taryba turėtų priimti Sąjungos poziciją dėl numatomų ICSID taisyklių pakeitimų, kad valstybės narės, kurios yra ICSID konvencijos Susitariančiosios Valstybės, veikdamos kartu Sąjungos interesų labui, galėtų pareikšti Sąjungos poziciją ICSID Administracinėje taryboje;
                  
               
                     (7)
                  
                  
                     kalbant apie ICSID konvencijos procedūras, pakeitimais atnaujinamos ir plėtojamos ICSID administracinės ir finansinės taisyklės, ICSID institucijos taisyklės, ICSID arbitražo taisyklės ir ICSID taikinimo taisyklės. Pakeitimais, inter alia, bus padidintas procedūrų skaidrumas, patikslintos nuostatos dėl ankstyvo nepagrįstų reikalavimų atmetimo ir išlaidų apmokėjimo užtikrinimo, ir įgyvendintos informacijos atskleidimo pareigos, susijusios su trečiųjų šalių finansavimu;
                  
               
                     (8)
                  
                  
                     kalbant apie ICSID papildomų sąlygų procedūras, siūlomais pakeitimais atnaujinamos ir plėtojamos ICSID papildomų sąlygų administracinės ir finansinės taisyklės, ICSID papildomų sąlygų arbitražo taisyklės ir ICSID papildomų sąlygų taikinimo taisyklės. ICSID papildomų sąlygų taisyklėse taip pat bus atkartoti dauguma ICSID konvencijos procedūrų pakeitimų. Be to, papildomų sąlygų procedūrų taikymo sritis bus išplėsta, kad apimtų, inter alia, ginčus, kuriuose dalyvauja regioninės ekonominės integracijos organizacijos;
                  
               
                     (9)
                  
                  
                     kalbant apie ICSID faktų nustatymo procedūras, siūlomais pakeitimais atnaujinamos ir plėtojamos atskiros ICSID faktų nustatymo taisyklės ir ICSID faktų nustatymo administracinės ir finansinės taisyklės;
                  
               
                     (10)
                  
                  
                     kalbant apie ICSID tarpininkavimą, pasiūlymu dėl reformos nustatomas naujas ICSID tarpininkavimo taisyklių ir ICSID tarpininkavimo administracinių ir finansinių taisyklių rinkinys;
                  
               
                     (11)
                  
                  
                     pakeitimais atsižvelgiama į dabartinius susirūpinimą keliančius klausimus, susijusius su esama investuotojų ir valstybės ginčų sprendimo sistema, ir iš esmės patobulinamos ICSID taisyklės;
                  
               
                     (12)
                  
                  
                     pozicija, kurios pagal šį sprendimą turi būti laikomasi Sąjungos vardu, nedaro poveikio Sąjungos ir jos valstybių narių pagrindiniam tikslui šioje srityje, t. y. įsteigti nuolatinį daugiašalį investicinį teismą, kuris dabartinę investicijų arbitražo sistemą pakeistų nuolatiniu mechanizmu,
                  
               PRIĖMĖ ŠĮ SPRENDIMĄ:
         
            1 straipsnis
            Valstybės narės, kurios yra ICSID konvencijos Susitariančiosios Šalys, veikdamos kartu Sąjungos interesų labui, taikant ICSID Administracinės tarybos pirmininko inicijuotą rašytinę balsavimo procedūrą, kuri buvo inicijuota 2022 m. sausio 20 d. ir kurią planuojama užbaigti 2022 m. kovo 21 d., pareiškia pritarimą pasiūlytiems ICSID taisyklių pakeitimams patvirtindamos toliau nurodytų keturių rezoliucijų projektus:
            
                        —
                     
                     
                        rezoliucijos, kuria iš dalies keičiami reglamentai ir taisyklės dėl ICSID konvencijos procedūrų (AC(C)/RES/1/2022);
                     
                  
                        —
                     
                     
                        rezoliucijos, kuria iš dalies keičiami reglamentai ir taisyklės dėl ICSID papildomų sąlygų procedūrų (AC(C)/RES/2/2022);
                     
                  
                        —
                     
                     
                        rezoliucijos, kuria priimami reglamentai ir taisyklės dėl ICSID tarpininkavimo procedūrų (AC(C)/RES/3/2022), ir
                     
                  
                        —
                     
                     
                        rezoliucijos, kuria priimami reglamentai ir taisyklės dėl ICSID faktų nustatymo procedūrų (AC(C)/RES/4/2022).
                     
                  
         
            2 straipsnis
            Šis sprendimas įsigalioja jo priėmimo dieną.
         
         
            Priimta Briuselyje 2022 m. kovo 14 d.
            
               
                  Tarybos vardu
               
               
                  Pirmininkė
               
               É. BORNE
            
         
         
            (1)  2017 m. gegužės 16 d. Teisingumo Teismo nuomonė 2/15, ECLI:EU:C:2017:376.